ΓΡΑΠΤΗ ΕΡΩΤΗΣΗ E-0101/98 υποβολή: Jannis Sakellariou (PSE) προς την Επιτροπή (30 Iανουαρίου 1998)

Θέμα: Φορολογία των πετρελαιοειδών που χρησιμοποιούνται ως καύσιμα για τα αεροσκάφη

Με την έκθεσή της για την εξέταση της υποχρεωτικής φοροαπαλλαγής σύμφωνα με την οδηγία 92/81/ΕΟΚ (COM(96)0549 τελικό) η Επιτροπή διαπιστώνει ότι, ενόψει των περιβαλλοντικών επιπτώσεων των αεροπορικών μεταφορών, θα πρέπει να καταργηθεί η υποχρεωτική απαλλαγή για τα πετρελαιοειδή που χρησιμοποιούνται ως καύσιμα για τα αεροσκάφη.

1. Πότε προτίθεται η Επιτροπή να συμμορφωθεί με τα συμπεράσματα αυτά και να καταργήσει την φοροαπαλλαγή των πετρελαιοειδών σε ολόκληρη την ΕΕ;

2. Δεν πιστεύει η Επιτροπή ότι με μια ενιαία φορολογία των πετρελαιοειδών για τις αεροπορικές μεταφορές και στα 15 κράτη μέλη θα αποφευχθεί ο κίνδυνος της διαστρέβλωσης του ανταγωνισμού, γεγονός που θα συνέβαινε αναπόφευκτα στην περίπτωση εφαρμογής μεμονωμένων εθνικών μέτρων;

3. Γνωρίζει η Επιτροπή το κατά πόσον η μονομερής αυτή κατάργηση της φοροαπαλλαγής των πετρελαιοειδών από πλευράς της ΕΕ θα επιφέρει μειονεκτήματα για τις αεροπορικές εταιρείες και εταιρείες charter των κρατών μελών απέναντι σε εταιρείες τρίτων κρατών, και εάν ναι, ποιά μειονεκτήματα και σε ποιά μορφή;

4. Έχει σκεφτεί η Επιτροπή το κατά πόσον η οικολογικά ωφέλιμη αυτή φορολογία θα μπορέσει να χρησιμοποιηθεί ως πηγή συμπληρωματικών εσόδων για τον προϋπολογισμό της ΕΕ με αποτέλεσμα να μειωθούν οι συνεισφορές των κρατών μελών;

5. Πώς σκοπεύει η Επιτροπή να αιτιολογήσει τη στάση της στην περίπτωση που δεν λάβει μέτρα αντίστοιχα με τα συμπεράσματα της σχετικής της έκθεσης;

Απάντηση του κ. Monti εξ ονόματος της Επιτροπής (12 Μαρτίου 1998)

1. και 5. Στην έκθεση που αναφέρεται από το Αξιότιμο Μέλος του Κοινοβουλίου, η Επιτροπή καταλήγει στο συμπέρασμα ότι οι ειδικοί φόροι κατανάλωσης στα πετρελαιοειδή θα πρέπει να επεκταθούν και στην κηροζίνη «μόλις το επιτρέψει η διεθνής νομική κατάσταση». Το συμπέρασμα αυτό αντανακλάται στην πρόταση της Επιτροπής για οδηγία του Συμβουλίου με την οποία θα αναδιαρθρώνεται το κοινοτικό πλαίσιο σχετικά με τη φορολογία των ενεργειακών προϊόντων ((ΕΕ C 139 της 6.4.1997. )). Παράλληλα πάντως με τα συμπεράσματά της στην έκθεση, η Επιτροπή πρότεινε ότι τα κράτη μέλη θα πρέπει να έχουν, εφόσον αλλάξουν οι διεθνείς συμφωνίες, τη δυνατότητα να φορολογούν τα πετρελαιοειδή που χρησιμοποιούνται ως καύσιμα για αεροσκάφη σε εθνικές εμπορικές πτήσεις και επίσης, με διμερείς συμφωνίες, ως καύσιμα σε πτήσεις προς άλλο κράτος μέλος ή σε τρίτη χώρα.

2. Η Επιτροπή συμφωνεί ότι μια εναρμονισμένη προσέγγιση είναι απαραίτητη στον εν λόγω τομέα ώστε να προληφθεί τυχόν στρέβλωση του ανταγωνισμού. Για το λόγο αυτό πρότεινε τη διατήρηση, μέχρι στιγμής, της εξαίρεσης για τα πετρελαιοειδή που χρησιμοποιούνται ως καύσιμα αεροσκαφών. Ωστόσο, αναγνωρίζει ότι ορισμένα κράτη μέλη ίσως επιθυμούν να αναλάβουν μονομερή δράση ενόψει των περιβαλλοντικών επιπτώσεων των αεροπορικών μεταφορών και συνεπώς πρότεινε την κατάργηση των υπαρχόντων υποχρεωτικών κανόνων εξαίρεσης.

3. Όπως αναφέρεται στην έκθεσή της, η Επιτροπή θεωρεί ότι μονομερής δράση από την Κοινότητα θα δημιουργήσει ανταγωνιστικό μειονέκτημα για τους μεταφορείς της Κοινότητας. Το Συμβούλιο, μετά την έκθεση της Επιτροπής ενέκρινε ψήφισμα με το οποίο ζητεί από την Επιτροπή να υποβάλει περισσότερα στοιχεία για όλες τις επιπτώσεις από την εισαγωγή φορολογίας στα πετρελαιοειδή που χρησιμοποιούνται ως καύσιμα αεροσκαφών. Έτσι, η Επιτροπή ξεκίνησε μια μελέτη με την οποία εξετάζονται οι διάφορες επιπτώσεις από την εισαγωγή της φορολογίας στην Κοινότητα. Το consortium που έχει αναλάβει αυτή τη μελέτη θα πρέπει να υποβάλει την τελική του έκθεση το καλοκαίρι του 1998.

4. Με εξαίρεση τους τελωνειακούς δασμούς οι έμμεσοι φόροι παρακρατούνται παραδοσιακά από τα κράτη μέλη και οποιαδήποτε πρόταση για την μεταφορά της φορολογίας από τα καύσιμα των αεροσκαφών στους ίδιους πόρους της Κοινότητας θα χρειαζόταν την ομόφωνη έγκριση όλων των κρατών μελών. Κάτι τέτοιο δεν φαίνεται πιθανό να συμβεί.